Universis presentes litteras inspecturis, nos officialis Eduensis notum facimus quod in nostra presentia propter hoc specialiter constitutus dominus Aymo de Foresta, miles, non coactus, non circonventus, immo providus ac spontaneus, presente domino Renaudo, presbitero, rectore ecclesie de Monestoy, Eduensis diocesis, vendit, tradit, cedit et quittat predicto Renaudo, ad vitam ipsius duntaxat, nemus suum quod vocatur Longum Nemus, situm in finagio de Foresta, prout dictum nemus se ingerit et importat tam in longum quam in latum a chemino quod tendit de Montretaul apud Aubigneum versus Mulinetum; item, et quoddam parum nemoris quod adheret terre dictorum es Vulpillaz et predicto chemino, et universas terras quas habet idem miles, habere potest et debet quoquo modo a predicto chemino versus Mulynetum, cum omnibus redditibus exitibus et commodis omnium et singulorum predictorum, ab ipso rectore quamdiu vixerit, tenendum, habendum et pacifice possidendum, pro decem et septem libris Viennensium ipsi militi jam solutis ab eodem rectore in pecunia legitime numerata, prout idem miles coram nobis publice confitetur. De premissis autem contentis in venditione hujus modi dictus miles se devestit, etc. Datum die veneris post festum beati Barnabe apostoli, anno Domini Mº CCº octuagesimo quarto.